SKRIFTLIG FORESPØRGSEL P-1181/02

af Karin Riis-Jørgensen (ELDR) til Kommissionen

(17. april 2002)

Om: Indbringelse for WTO af Sydkoreas forvridning af skibsbygningsindustrien

Sydkorea har længe forvredet konkurrenceforholdene inden for skibsbygningsindustrien ved at fastsætte priser på fartøjerne, som lå under de reelle omkostninger. EU og Sydkorea har ført resultatløse forhandlinger om indførelse af en sund konkurrence inden for skibsbygning.

Konflikter i forbindelse med spørgsmål om den internationale konkurrence løses inden for rammerne af den internationale handelsorganisation WTO's relevante konfliktløsningsorganer. Både EU og Sydkorea er medlemmer af WTO.

Eftersom de nævnte forhandlinger om indførelse af ensartede konkurrencevilkår endte resultatløst i sommeren 2000, var der blandt medlemsstaterne på mødet i december 2000 enighed om, at EU skulle indgive en klage til WTO over, at Republikken Korea overtrådte sine forpligtelser med hensyn til støtte til udførsel af skibe.

Eftersom de nævnte forhandlinger om indførelse af ensartede konkurrencevilkår endte resultatløst i sommeren 2000, var der blandt medlemsstaterne på mødet i december 2000 enighed om, at EU skulle indgive en klage til WTO over, at Republikken Korea overtrådte sine forpligtelser med hensyn til støtte til udførsel af skibe.

Europa-Parlamentet støttede også denne opfattelse i sin betænkning om Kommissionens anden betænkning om situationen inden for verdens værftsindustri (A5-0371/2000), hvori den opfordrer Kommissionen til at indlede en WTO-tvistbilæggelsesprocedure imod Republikken Korea.

I stedet har Kommissionen på en kunstig måde og uden gyldigt retsgrundlag kædet iværksættelsen af den pågældende konfliktløsningsproces sammen med sit forslag til forordning, ifølge hvilket der i løbet af WTO-processen midlertidigt skulle kunne tillades begrænset produktionsstøtte til enkelte europæiske værfter som modvægt mod Koreas fremgangsmåde. Uenighed medlemsstaterne imellem om det berettigede og hensigtsmæssige i at yde produktionsstøtte har hindret, at det omtalte forslag til forordning har kunnet vedtages.

I går oplyste den sydkoreanske regering, at den havde til hensigt at yde produktionsstøtte til fartøjer af endnu højere kvalitet, især til krydstogtskibe, og at den ikke fandt, at den med sin støttepolitik gjorde noget, som var forkert eller i strid med internationale aftaler.

Situationen er set ud fra den europæiske værftsindustris synspunkt uholdbar. Kommissionen bedes derfor nu svare på, hvornår den vil opgive sin passivitet og endelig indbringe sagen for WTO.

Svar afgivet på Kommissionens vegne af Pascal Lamy

(5. juni 2002)

Efter en klage indgivet den 24. oktober 2000 af Committee of European Shipbuilders' Associations (CESA) over subsidier til den koreanske skibsbygningsindustri i strid med artikel 3 og 5 i WTO-aftalen om subsidier og udligningsforanstaltninger indledte Kommissionen en undersøgelse i medfør af forordningen om handelshindringer (FHH), Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi(1). Undersøgelsen viste, at Korea har ydet betydelige subsidier, og at der forelå bevis for, at de pågældende subsidier havde negative virkninger for den pågældende erhvervsgren i Fællesskabet. På basis af konklusionerne af denne første FHH-rapport foreslog Kommissionen medlemsstaterne at støtte EF-skibsværfterne i de segmenter, der havde lidt betydelig skade som følge af illoyal konkurrence fra koreansk side, gennem en ordning for midlertidig beskyttelse (OMB). Kommissionens forslag gjaldt kun de skibssektorer, hvor der var konstateret alvorlig skade. Desuden meddelte Kommissionen medlemsstaterne, at den ikke ville indlede nogen WTO-sag mod de koreanske subsidier, medmindre medlemsstaterne godkendte FHH. I begyndelsen af december 2001 tog Rådet faktisk ikke nogen beslutning om det af Kommissionen forelagte forslag.

I november 2001 anmodede CESA Kommissionen om at ajourføre sin første FHH-rapport for at undersøge, om EF-erhvervsgrenen havde lidt skade i 13-månedersperioden (dvs. fra den 1. december 2000 til den 31. december 2001) efter udløbet af den oprindelige undersøgelsesperiode. Kommissionen foretog således en supplerende undersøgelse, hvis konklusioner vil blive drøftet med medlemsstaterne i FHH-udvalget den 29. maj 2002.

For nærværende kan Kommissionen kun bekræfte, at den efter høring af FHH-udvalget vil kunne træffe en beslutning i henhold til forordningen om handelshindringer, om hvorvidt der skal indgives en klage til WTO, så snart Rådet har vedtaget ordningen for midlertidig beskyttelse, i overensstemmelse med den tostrengede strategi.

(1) EFT L 349 af 31.12.1994.